次韵明仲遊將軍巖
作者：劉子翬
朝代：宋

paragraphs: 樂哉今日遊，結友盡英秀。
山靈欣客來，閣雨開雲岫。
步屣出烟嵐，聲呼答巖竇。
輕生快險奇，一墜那復捄。
崇林蓊地幽，長湍瀉天漏。
精廬記舊經，密徑迷新簉。
將軍隠高寒，古井餘荒甃。
當年百戰疲，蟣蝨生戎胄。
心存巢許間，功豈韓彭後。
慨然望中原，毒手方交鬭。
曷不生斯辰，天驕過難宥。
妖氛六合昏，長夜何時晝。
尊周感獲麟，懷楚歌啼狖。
世變莽難知，如瞽窺篆籀。
置之勿重論，大白引醇酎。
幽禽靜一聞，寒芳晚三嗅。
方虛接勝懷，日轂轉何驟。
山南山北奇，脚力倦尋究。
良遊易蹉跎，澹境難宿留。
詩囊歸倒懸，瓊琚羨君富。